Barcelona organitza vint concerts en balcons i terrats de la ciutat
Barcelona organitza un gran concert amb una vintena d’artistes des de diversos balcons i terrats de la ciutat
Hi haurà actuacions de Joan Manuel Serrat, Stay Homas, Sílvia Pérez Cruz, Maria del Mar Bonet, Els Catarres, Txarango, Suu, Roba Estesa o Sopa de Cabra, entre altres
Barcelona viurà dissabte 9 de maig un concert col·lectiu inèdit des de terrats i balcons de la ciutat que comptarà amb més d’una vintena d’actuacions i que estarà presentat per Andreu Buenafuente i Clara Segura. El concert vol ser com a regal col·lectiu d’agraïment a la resistència de la ciutadania durant la pandèmia i reconeixement al sector cultural, molt perjudicat per la crisi, segons ha indicat l’alcaldessa de Barcelona, Ada Colau.
El cartell està encapçalat per Joan Manel Serrat, Sílvia Pérez Cruz, Manolo Garcia, Marina Rossell, Maria del Mar Bonet, Antonio Orozco, Amaia, Txarango, Els Catarres, Stay Homas, Sopa de cabra, Sidonie, El niño de la hipoteca, Dorian, Joan Dausà, Clara Peya, Lildami, Koers, Suu i Roba Estesa. A més, Coque Malla i Leiva, s’uniran al concert des de Madrid.
El concert que porta per títol ‘Barcelona: ens en sortirem’ es podrà veure a les 18.00, a través de betevé i la pàgina web ensensortirem.barcelona.
Segons ha explicat Ada Colau, en roda de premsa, cada artista interpretarà un tema i el concert finalitzarà amb una actuació molt especial, de la qual no s’han donat detalls. El repertori dels artistes sempre girarà al voltant de la superació, la cooperació i la força col·lectiva, en una mostra d’estima dels artistes cap a la ciutat de Barcelona.
Els terrats no seran necessàriament els dels domicilis dels artistes. Joan Manuel Serrat, per exemple, actuarà en un terrat de Gràcia, segons ha avançat ell mateix en la roda de premsa.
Està previst que el concert duri al voltant de dues hores. Durant les estones mortes entre cançó i cançó, que hauran estat enregistrades prèviament, els espectadors a través del vol de càmeres amb drons podran veure els carrers de Barcelona buits.
Segons Colau la iniciativa va sorgir de forma col·lectiva no fa més de deu dies, i s’ha treballat des de l’Ajuntament de Barcelona amb El Terrat i Mediapro per fer-la possible. El projecte no té ànim lucre, per bé que el consistori hi ha invertit 200.000 euros per sufragar les despeses tècniques de les dues productores encarregades dels rodatges.